Congresul Partidului Popular European (PPE) care va avea loc miercuri și joi la București va vota un document final în care va fi cerută și "aderarea cât mai rapidă" a României la spațiul Schengen, adică și cu frontierele terestre, a anunţat liderul PNL, Nicolae Ciucă, marţi, în conferinţa comună cu președintele PPE, Manfred Weber. La congresul de la București va fi prezent, alături de șefi de stat și de guverne, și cancelarul Austriei, Karl Nehammer, cel care continuă să se opună aderării depline a României și Bulgariei la Schengen.
Siegfried Mureşan (PPE / PNL), vicepreşedintele Partidului Popular European, a anunțat că Congresul Partidului Popular European din 6 - 7 martie de la Bucureşti va cere aderarea cât mai rapidă a României şi Bulgariei la spaţiul Schengen, el precizând că un astfel de paragraf va fi într-un document fundamental al PPE.
- "În manifestul electoral al PPE, care va fi votat mâine de plenul Congresului PPE şi care va fi baza programului politic al PPE pentru următorii 5 ani, este inclus un paragraf care solicită admiterea deplină la Schengen pentru Bulgaria şi România cât mai curând posibil. Manifestul electoral va sta la baza programului politic al Partidului Popular European pe următorii 5 ani", a precizat Siegfried Mureșan.
"Vom vedea cum vor vota colegii din Austria"
Și liderul PNL, Nicolae Ciucă, a anunţat marţi, în conferinţa comună cu Manfred Weber, la sediul PNL, că în documentul final al Congresului PPE de la Bucureşti se va solicita ca România să devină membru cu drepturi depline al Schengen, menționând că nu este stabilită încă o bilaterală stabilită cu reprezentanţii Austriei.
- "Nu va fi vorba doar despre o declaraţie prietenoasă, ci va fi o cuprindere în documentul final al Congresului, prin care se solicită ca România să devină membru cu drepturi depline, respectiv şi cu frontiera terestră, a spaţiului Schengen.
- Ceea ce este foarte important de subliniat este că în acest moment, din toate punctele de vedere, România, din punct de vedere tehnic a îndeplinit de mulţi ani în urmă şi îndeplineşte în continuare şi mai mult, sunt măsură în continuare prin care nu facem altceva decât să întărim siguranţa frontierelor României, spaţiului Schengen şi ale UE.
Suntem membri ai unei familii politice de centru dreapta care promovează tot ceea ce ţine de acest atribut al libertăţii, libertatea de mişcare trebuie să fie inclusiv pentru românii care ies sau se întorc în ţară. Avem peste 4 milioane de români care lucrează în ţări din UE, în ţări din spaţiul Schengen şi Marea Britanie, care muncesc profesionist şi care au o contribuţie serioasă la PIB-ul ţărilor unde îşi desfăşoară activitatea.
Pe cifre, românii care muncesc în afaţa ţării au o contribuţie evaluată la 120 de milioane de euro, anual. Ca atare, cred că este normal să le fie recunoscut acest drept de a putea să vină acasă fără să mai stea la rând atunci când trebuie să treacă punctele de trecere a frontierei", a spus Ciucă despre discuţiile din Congresul PPE privind aderarea României la spaţiul Schengen şi cu frontierele trstre.
Lista liderilor europeni care vor veni la Congresul PPE de la București
La Congresul Partidului Popular European din 6-7 martie - organizat de PNL la Romexpo - vor participa aproape 800 de delegați cu drept de vot din Uniunea Europeană, inclusiv președinta Comisiei Europene, Ursula von der Leyen, președinta Parlamentului European, Roberta Metsola, și zece șefi de state și de guverne din Uniunea Europeană:
- Președintele României, Klaus IOHANNIS
- Prim-ministru Finlandei, Petteri ORPO
- Prim-ministrul Luxemburgului, Luc FRIEDEN
- Președintele Ciprului, Nikos CHRISTODOULIDES
- Cancelarul Austriei, Karl NEHAMMER
- Prim-ministrul Irlandei, Leo VARADKAR
- Prim-ministrul Croației, Andrej PLENKOVIĆ
- Prim-ministrul Poloniei, Donald TUSK
- Prim-ministrul Greciei, Kyriakos MITSOTAKIS
- Prim-ministrul Lituaniei, Ingrida SIMONYTE